Սպիտակ համայնքի ղեկավար Քաջայր Նիկողոսյանի զորակցության խոսքը՝ 1988 թվականի ավերիչ երկրաշարժի 36-րդ տարելիցի կապակցությամբ

\_\_\_\_\_\_\_\_\_\_\_\_\_\_\_

Սպիտակ համայնքի հարգելի՛ բնակիչներ, սիրելի՛ քույրեր և եղբայրներ,

36 տարի առաջ այս օրը սարսափելի աղետն ավերեց մեր շեն համայնքները՝ խլելով անմեղ կյանքեր, անտուն և հաշմանդամ թողնելով հազարավորների, խեղելով բազում ճակատագրեր: Արհավիրքը մտավ բոլորի օջախներ՝ մարելով կյանքի կրակներ, բեկորների վերածեց շեն բնակավայրերն ու մարդկանց սրտերը։ Սպիտակցին վերջին ուժերը հավաքեց, մեկ բռունցք դարձավ և մեկ բռունցք դարձրեց աշխարհը, հավաքեց սրտի կոտրված բեկորներն ու պատերազմ հայտարարեց մահին։

Տասնամյակներ շարունակ Սպիտակը պայքարեց մոխիրներից հառնելու և վերագտնելու համար իր երբեմնի գեղեցիկ դիմագիծը: Մեր չքնաղ քաղաքը, ավերված գյուղական համայնքները, որոնք այսօր Սպիտակի բնակավայրերն են, ոտքի կանգնեցին՝ առաջին հերթին մարդկանց վիրավոր, բայց ջերմ հոգիներում անթեղված անսահման սիրո և ջերմության շնորհիվ, որով սրտակցեցին և ուժ պարգևեցին միմյանց։ Սպիտակը հաղթեց մահին:

Այն այսօր հաստատուն քայլերով գնում է զարգացման ճանապարհով: Մեր նպատակն ու երազանքն է վերջնականապես լուծել աղետի հետևանքներն ու անօթևան մեր հայրենակիցների բնակապահովման խնդիրը, որը պետության գործուն աջակցությամբ ընթացքի մեջ է:

Սիրելի՛ սպիտակցիներ, մաղթում եմ ուժ, կորով, միասնականություն, խաղաղ և աղետներից զերծ երջանիկ կյանք՝ հանուն չապրած կյանքերի: